Laborfalvi Róza

Laborfalvi Róza, születési nevén Benke Judit (Miskolc, 1817. április 8. – Budapest, Józsefváros, 1886. november 20.) magyar színésznő, Jókai Mór felesége. 

A realista magyar színjátszás úttörője, aki kiemelkedő drámai színésznőként beírta magát a magyar színház történetébe.

Élete és pályafutása 
A székely származású laborfalvi Benke család sarja. Laborfalvi Benke Juditként született, azonban később a „Róza” keresztnevet vette fel, vezetéknevét a saját laborfalvi előnevére cserélte, és így Laborfalvi Róza lett. Apja, laborfalvi Benke József (1781–1855) székely származású erdélyi színész-nemesember volt, édesanyja pedig Rácz Zsuzsánna színésznő. Döbrentei Gábor biztatására 1833-ban lépett színpadra a budai Várszínházban Komlóssy Ferenc színtársulatánál. E társulatnál működött ez időben a híres Kántorné Engelhardt Anna, akinek nagy diadalait színről-színre látta Laborfalvi Róza. Eleinte csak kis szerepeket játszott, mint Náni szobalányt a Benjamin Lengyelországból, vagy a nyolcgarasos atyafi c. színműben 1833. október 27-én, mely első szerepe volt. Ez időben 25 forint fizetést kapott. A társulat Budáról Székesfehérvárra került és mivel Kántorné nem ment velük, a vakmerő direktor a nagy tragika szerepeit a „világszép Rózának” adta, aki azokban mindjárt jelentékeny sikert ért el. Budára visszatérve, már kész művésznő volt. Első nagyobb szerepe a Rolla halála színmű Elvira szerepében volt.

1834-ben a kassai társulatban szerepelt Benke Rozália néven. 1837-ben átszerződött a Nemzeti Színházba, ahol tragikai szerepeket játszott. 1837. augusztus 22-én a színház megnyitása alkalmával Belizárban (Antónia) rendkívül sikert aratott. Sokat dicsérték mélyzengésű hangját, szavalótehetségét, alakját és kifejező tekintetét.

1848. március 15-én, Katona József Bánk bánjának az előadásán találkozott a nála nyolc évvel fiatalabb Jókai Mórral, egy kokárdát tűzve a férfi kabátjának hajtókájára. 1848. augusztus 29-én feleségül ment hozzá. A házasság nagy botrányt kavart, az író családja és barátai (például Petőfi Sándor is) nehezen törődtek bele a kapcsolatba, különösen, mert a feleségnek volt egy házasságon kívül született, ekkor 12 éves lánya, Benke Róza (1836–1861), akinek az apja a kor ünnepelt színésze, Lendvay Márton volt. 1849-ben megmentette Jókait a felelősségre vonástól, bújtatta őt, később menlevelet is szerzett számára.

Laborfalvi visszavonulásáig, 1859-ig szinte egyeduralkodó volt, akadt olyan pályatársnője, aki azért ment külföldre, mert nem érvényesülhetett mellette. 1857. szeptember 3-án az ő vendégjátékával (és Jókai beszédével) nyitotta meg kapuit a Miskolci Nemzeti Színház. 1859 után csak jótékony célú előadásokon lépett föl. Utolsó fellépése 1869. március 7-én volt Predszláva szerepében Szigligeti Ede A trónkereső című darabjában.

Miskolcon 1883. november 30-án, művészi pályafutása félszázados évfordulóján egy búcsúfellépés erejéig ismét színpadra lépett, ekkor a király a koronás arany érdemkereszttel tüntette ki. Három év múlva tüdőgyulladást kapott, melyből felépült, de újabb komplikációk léptek közbe és 1886. november 20-án, hajnali négy órakor meghalt a Sándor utca 36. számú házban.

Temetése impozáns részvét mellett folyt le november 22-én a Nemzeti Színház előcsarnokából, ahol Paulay Ede mondott fölötte mélyérzésű gyászbeszédet. Az irodalom nevében ifj. Ábrányi Kornél mondott istenhozzádot, a Népszínház előtt Lukácsy Sándor búcsúztatta. Sírja a Kerepesi úti temetőben, VII. tábla, I. sor, 107. sír.

Fontosabb szerepei 
 Gertrudis (Katona József: Bánk bán)
 Volumina (Shakespeare: Coriolanus)
 Stuart Mária (Schiller)
 Lady Macbeth (Shakespeare: Macbeth)
 Goneril (Shakespeare: Lear király)
 Orsina (Lessing: Emília Galotti)
 Lady Milford (Schiller: Ármány és szerelem)
 Predszlava (Szigligeti Ede: A trónkereső)
 Thisbe (Hugo: Angelo)
 Lenke (Vörösmarty Mihály: Vérnász)
 Gertrud (Shakespeare: Hamlet)
 Margit (Shakespeare: III. Richárd)
 Cleopatra (Shakespeare: Antonius és Cleopatra)
 Leona (Czakó Zs.)
 Zrínyi Ilona (Szigligeti Ede: II. Rákóczi Ferenc fogsága)
 Dalma (Jókai Mór)
 Csáky Lóra (Jókai Mór: Dózsa György)
 Adrienne Lecouvreur (Scribe–Legouvé)
 Malborough hercegnő (Scribe: Egy pohár víz)
 Rózsa (Szigligeti Ede)

Rokonsága egyéb hírességekkel

Jegyzetek

Források 

Magyar Színművészeti Lexikon (1929-1931, szerk. Schöpflin Aladár)
Magyar színházművészeti lexikon

További információk 

190 éve született Laborfalvi Róza

Magyar színésznők
Jókai Mór
Nevet változtatott magyar személyek
Székelyek
1817-ben született személyek
1886-ban elhunyt személyek
Magyar gyerekszínészek